รัฐบาลไทย-ข่าวทำเนียบรัฐบาล-“อนุทิน” เดินหน้าขยายบริการบำบัดรักษาและฟื้นฟูผู้ติดยาเสพติด ให้ครอบคลุมทุกพื้นที่
วันพฤหัสบดีที่ 3 กุมภาพันธ์ 2565
“อนุทิน” เดินหน้าขยายบริการบําบัดรักษาและฟื้นฟูผู้ติดยาเสพติด ให้ครอบคลุมทุกพื้นที่
รองนายกรัฐมนตรีและรัฐมนตรีว่าการกระทรวงสาธารณสุข ประชุม คกก.บําบัดรักษาและฟื้นฟูผู้ติดยาเสพติด ครั้งที่ 1/ 2565 เดินหน้าขยายบริการให้ครอบคลุมทุกพื้นที่
รองนายกรัฐมนตรีและรัฐมนตรีว่าการกระทรวงสาธารณสุข ประชุม คกก.บําบัดรักษาและฟื้นฟูผู้ติดยาเสพติดครั้งที่1/ 2565 เดินหน้าขยายบริการให้ครอบคลุมทุกพื้นที่ จัดตั้งคลินิก และหอผู้ป่วยในจิตเวชและยาเสพติดในรพ.สังกัดกรมสุขภาพจิต กรมการแพทย์ และรพ.ศูนย์/รพ.ทั่วไปทุกแห่ง รวมถึงรพ.ชุมชนที่มีความพร้อม เพื่อให้ผู้ติดยาเสพติดเข้าถึงการบริการ พร้อมจัดระบบติดตามป้องกันการกลับไปเสพซ้ํา
วันนี้ (3 กุมภาพันธ์ 2565) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานการประชุมคณะกรรมการบําบัดรักษาและฟื้นฟูผู้ติดยาเสพติด ครั้งที่ 1/ 2565 โดยมีนายแพทย์หม่อมหลวงสมชาย จักรพันธุ์ ประธานคณะที่ปรึกษารัฐมนตรีว่าการกระทรวงสาธารณสุข นายแพทย์ณรงค์ สายวงศ์ รองปลัดกระทรวงสาธารณสุข นายแพทย์ไพศาล ดั่นคุ้ม เลขาธิการคณะกรรมการอาหารและยา แพทย์หญิงอัมพร เบญจพลพิทักษ์ อธิบดีกรมสุขภาพจิต ผู้บริหารกระทรวงสาธารณสุข และผู้บริหารหน่วยงานที่เกี่ยวข้อง อาทิ กระทรวงการพัฒนาสังคมและความมั่นคงของมนุษย์ กระทรวงมหาดไทย กระทรวงแรงงาน กระทรวงศึกษาธิการ สํานักงานตํารวจแห่งชาติ เข้าร่วมการประชุม
นายอนุทินกล่าวว่า พลเอก ประยุทธ์ จันทร์โอชา นายกรัฐมนตรี ได้แต่งตั้งให้ตนปฏิบัติหน้าที่เป็นประธานคณะกรรมการการบําบัดรักษาและฟื้นฟูผู้ติดยาเสพติด ร่วมมือกับหน่วยงานภาคีเครือข่ายขับเคลื่อนงานด้านยาเสพติด โดยในวันนี้เป็นการประชุมครั้งแรก หลังจากที่ประมวลกฏหมายยาเสพติด2564 มีผลใช้บังคับ เมื่อวันที่ 9 ธันวาคม 2564 ซึ่งคณะกรรมการชุดนี้ จะร่วมกันกําหนดทิศทางการแก้ปัญหายาเสพติด โดยให้ความสําคัญกับการขับเคลื่อนการแก้ปัญหายาเสพติดด้วยการบําบัดรักษา เปลี่ยนทัศนคติของสังคม สร้างแนวคิดที่ว่า “ผู้เสพคือผู้ป่วยที่ควรเข้าถึงการบําบัด” ใช้กลไกบําบัดรักษาแบบสมัครใจ เป็นหลักในการบริหารจัดการและแก้ปัญหายาเสพติด ซึ่งทุกภาคส่วนต้องช่วยกันสร้างสังคมให้เข้มแข็ง พร้อมคืนคนดีสู่สังคมต่อไป
“โดยที่ผ่านมากระทรวงสาธารณสุขได้รับความร่วมมือและได้รับความช่วยเหลือจากหน่วยงานต่าง ๆ โดยเฉพาะอย่างยิ่งที่เป็นเกียรติยศ และเป็นเกียรติภูมิแก่วงการสาธารณสุข คือ โครงการทูบีนัมเบอร์วัน โดยได้รับพระกรุณาจากทูลกระหม่อมหญิงอุบลรัตนราชกัญญา สิริวัฒนาพรรณวดี ได้เสด็จไปทรงช่วยรณรงค์ เรื่องการให้เยาวชนของไทยห่างไกลยาเสพติด เป็นหนึ่งได้โดยไม่ต้องพึ่งยาเสพติด ทําให้เยาวชนมีกําลังใจที่จะต่อสู้ให้ตนเองพ้นจากยาเสพติด”นายอนุทินกล่าว
นายอนุทินกล่าวต่อว่า ในส่วนการขับเคลื่อนการดําเนินงานในปีนี้ มีนโยบายให้ขยายการบริการบําบัดรักษาและฟื้นฟูสมรรถภาพผู้ติดยาเสพติดให้ครอบคลุมทุกพื้นที่ ในรูปแบบการจัดตั้งคลินิก และหอผู้ป่วยในจิตเวชและยาเสพติด ในโรงพยาบาลสังกัดกรมสุขภาพจิต กรมการแพทย์ และโรงพยาบาลศูนย์ โรงพยาบาลทั่วไปทุกแห่ง รวมถึงโรงพยาบาลชุมชนที่มีความพร้อม เพื่อให้ผู้ติดยาเสพติด ได้เข้าถึงการบริการอย่างทั่วถึง และเมื่อรับการรักษาแล้ว มีระบบกลไกติดตามเพื่อป้องกันไม่ให้ผู้ป่วยกลับไปเสพซ้ํา
นอกจากนี้ ในที่ประชุมได้มีมติเห็นชอบแต่งตั้งคณะอนุกรรมการภายใต้คณะกรรมการบําบัดรักษาและฟื้นฟูผู้ติดยาเสพติดและแต่งตั้งข้าราชการในกระทรวงสาธารณสุข เป็นผู้ช่วยเลขานุการคณะกรรมการฯ2 คน ได้แก่ รองผู้อํานวยการ และผู้ช่วยผู้อํานวยการ ศูนย์อํานวยการป้องกันและปราบปรามยาเสพติด กระทรวงสาธารณสุข รวมถึงเห็นชอบ (ร่าง) อนุบัญญัติกฎหมายลําดับรองภายใต้ประมวลกฎหมายยาเสพติด 6 ฉบับ และแนวทางพัฒนาระบบบําบัดยาเสพติดของประเทศ ภายใต้สํานักงานปลัดกระทรวงสาธารณสุขที่เป็นเจ้าภาพหลัก
*************************************3 กุมภาพันธ์ 2565